S-158/2021

Mál þetta, sem þingfest var og dómtekið fimmtudaginn 9. september sl., er höfðað með ákæru lögreglustjórans á Suðurlandi þann 8. apríl sl., á hendur H-kk-þgf J-kk-þgf, [...], fyrir umferðarlagabrot með því að hafa, aðfaranótt sunnudagsins 6. september 2020, ekið bifhjólinu [...] um Austurveg við Tryggvatorg á Selfossi, sviptur ökurétti ævilangt og óhæfur til að stjórna bifhjólinu örugglega vegna áhrifa amfetamíns (475 ng/ml í blóði) og slævandi lyfjanna díazepam (480 ng/ml í blóði), nordíazepam (340 ng/ml í blóði) og temazepam (35 ng/ml í blóði).

Telst brot ákærða varða við 2. mgr. 48. gr. og 1. mgr., sbr. 2. mgr. 50. gr. og 1. mgr.

58. gr. umferðarlaga nr. 77, 2019, sbr. 1. mgr. 95. gr. sömu laga.

Þess er krafist að ákærði verði dæmdur til refsingar, til að sæta sviptingu ökuréttar samkvæmt 99. og 101. gr. umferðarlaga nr. 77, 2019 og til greiðslu alls sakarkostnaðar.

Ákærði mætti ekki við þingfestingu málsins þrátt fyrir lögmæta birtingu ákæru þann 26. maí sl., ásamt fyrirkalli þar sem þess var getið að málið kynni að verða dæmt að ákærða fjarstöddum. Málið var því tekið til dóms samkvæmt 161. gr. laga nr. 88/2008 um meðferð sakamála.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar. Samkvæmt framlögðu sakavottorði hefur ákærði sex sinnum áður sætt refsingu. Þann 11. júlí 2008 var ákærði meðal annars fundinn sekur um akstur undir áhrifum fíkniefna og honum gert að sæta fangelsi í 30 daga, auk þess sem hann var sviptur ökurétti ævilangt. Kemur fram í framangreindum dómi að brot ákærða umrætt sinn hafi verið ítrekað öðru sinni. Þann 19. mars 2010 var ákærði meðal annars fundinn sekur um ölvunarakstur og akstur sviptur ökurétti. Þann 25. maí 2012 var ákærði fundinn ölvunarakstur og akstur sviptur ökurétti. Þann 16. október 2012 var ákærði enn fundinn sekur um ölvunarakstur og akstur sviptur ökurétti. Var honum þá gert að sæta fangelsi í níu mánuði og hann sviptur ökurétti ævilangt. Þann 4. apríl 2018 var ákærða veitt reynslulausn í eitt ár af eftirstöðvum refsingar samkvæmt síðastgreindum dómi. Þann 4. ágúst 2020 var ákærði fundinn sekur um þjófnað. Loks var ákærði þann 2. febrúar 2021 fundinn sekur um minniháttar líkamsárás og honum gert að sæta fangelsi í 30 daga. Brot það sem ákærði er nú sakfelldur fyrir er framið fyrir uppkvaðningu síðastgreinds dóms og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940. Ákærði er nú meðal annars fundinn sekur um akstur undir áhrifum fíkniefna og er brot hans nú ítrekað í sjötta sinn. Þá telst ákærða nú í fjórða sinn gerð refsing vegna aksturs sviptur ökurétti.

Refsing ákærða er hæfilega ákveðin fangelsi í sex mánuði. Með vísan til dómvenju þykja ekki efni til að skilorðsbinda refsinguna. Með vísan til 99. og 101. gr., þó einkum 3. mgr. 99. gr. umferðarlaga nr. 77/2019, ber að árétta ævilanga sviptingu ökuréttar ákærða. Með vísan til 235. gr. laga nr. 88/2008 um meðferð sakamála, ber að dæma ákærða til greiðslu alls sakarkostnaðar, sem nemur samkvæmt yfirliti lögreglu samtals 172.513 kr.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D Ó M S O R Ð:

Ákærði, H-kk-nf J-kk-nf, sæti fangelsi í sex mánuði.

Ákærði er sviptur ökurétti ævilangt.

Ákærði greiði allan sakarkostnað, samtals 172.513 krónur.

S-kvk-nf I-kvk-nf.